**דברי הימים ב', ח-יב: 'קוטני עבה ממתני אבי' – משלמה לרחבעם**

**דף למנחה**

במרכז פרקי השבוע עומד המעבר בין מלוכת שלמה למלוכת בנו רחבעם. נעיין בשאלה, מה הסיפור כאן? בהיבט הדתי: חטאי רחבעם והעונש; בהיבט הפוליטי: היווצרות ממלכת עשרת השבטים; בהיבט המוסרי-אישי: חמדת הממון, הנשים והכוח של שלמה גרמו להשחתת בנו ולכשלים בהתנהגותו.

שני דברים משכו את תשומת לבי:

הפאר וההדר המופרזים של שלמה; ועליבותה של ממלכת רחבעם בהשוואה לאימפריה של שלמה.

בשני המקרים שאלתי את עצמי, היכן הוא האדם שמתחת למחלצות המלך? ביחס לשלמה - איך הפך שלמה, השופט והחכם באדם, למלך העסוק בצבירת עוד ועוד רכוש, סוסים וזהב? וביחס לרחבעם - איך עמד רחבעם מול פשיטת הרגל של ממלכתו? מול הפער בינו לבין אביו?

חשבתי על כך כשקראתי על שישק המצרי שבזז את כל אוצרות ירושלים ששלמה צבר 'את הכל לקח' ובמקום מגיני הזהב התקין רחבעם מגיני נחושת (תחליף זול).

לכן הנושא שבחרתי הוא נפשי-אישיותי. האופן שבו צבירה יתרה של כוח ועושר לא רק שאינה מבטיחה דבר, אלא אף מקלקלת את סולם הערכים ומשחיתה את יורשיו של אותו עושר.

החלק האחרון בדף המקורות נוגע בפערים באופן שבו מסופר הסיפור בספר מלכים ובספר דברי הימים, ומבקש ללמוד מכך על מגמות מחברי הספרים.